बात दोपहर के सवा बजे की है। रेलवे लाइन किनारे से अचानक इतनी तेज आवाज हुई कि लोग दहल उठे। तेज खड़खड़ाहट के साथ ट्रेन के डिब्बे कलाबाजी खाते हुए दाहिनी ओर पलट गए। डिब्बे ऐसे पलटे थे जैस किसी ने उठाकर पटक दिया हो। ट्रेन के पहिए ऊपर हो चुके थे। डिब्बों के दाहिनी ओर का पूरा हिस्सा जमीन में धंस सा गया था। इससे एक छोर पूरी तरह ढंका हुआ था। पांच डिब्बों की हालत ऐसी थी जैसे किसी ने जमीन पर लिटा दिया हो। फिर भी इन पांचो डिब्बों में सवार लोग बाहर निकल आए। जब तक राहत एवं बचाव दल पहुंचता तब तक यात्रियों और स्थानीय लोगों ने खींचकर सभी को बाहर कर लिया था। यात्रियों के चेहरे पर दहशत साफ झलक रही थी। बच्चों, बीबी तथा बूढ़े मां बाप को सहारा देकर लोग निकले और बगैर किसी राहत ट्रेन का इंतजार किए निकल पड़े। तमाम लोग पैदल ही रवाना हो चुके थे। इतने बड़े हादसे के बावजूद यात्रियों को मामूली चोटे ही आई। एक दूसरे के ऊपर गिर जाने के कारण अधिसंख्य यात्री चोटिल हुए। ऐसे चोटिल भी नहीं हुए कि उन्हें आईसीयू जैसी सुविधाओं की जरूरत पड़े। लोगों का कहना था कि सामान्य सड़क हादसे में तमाम जाने चली जाती हैं लेकिन जहां पांच बोगियों में करीब चार सौ लोग सवार थे वहां पांच मौतें बड़ी बात नहीं है।